ང་ཚོའི་ལས་ལས་འབྲས་བུ་བསྐྱེད་ལ་འབྲས་བུ་དེས་ཡང་བསྐྱར་ང་ཚོའི་ལས་སྣ་ཚོགས་བསྐྱེད་པ་ཡིན།དེ་ལྟར་རྒྱུ་ཡི་རྗེས་སུ་འབྲས་བུ་དང་འབྲས་བུའི་རྗེས་སུ་རྒྱུ་བྱས་ནས་སྔ་ཕྱི་ཟམ་མི་ཆད་པའི་ནུས་པ་རླབས་ཆེན་ཞིག་གྲུབ་ནས།རྒྱུ་རྐྱེན་གསར་པ་ཚོ་རྒྱུ་འབྲས་ཀྱི་ཆུ་རྒྱུན་རིང་མོ་དེར་ཐིམ་འགྲོ།མི་འགའ་རེས་ཚེ་འདིར་ཆོས་ཡག་པོ་བསྒྲུབས།སྟོང་ཉིད་ཀྱི་དོན་ཟབ་མོར་བརྩོན་པས།མ་གཞི་ཚེ་རབས་རྗེས་མར་མྱོང་དགོས་པའི་རྣམ་སྨིན་ཚབས་ཆེན་ཚེ་འདིར་སྨིན་ནས།ཚེ་རབས་རྗེས་མར་མྱོང་མི་དགོས་པར་འགྱུར་བའང་ཡོད།གལ་ཏེ་གཉེན་པོའི་རྒྱུ་རྐྱེན་ལ་ནུས་པ་ཚོགས་ན།ལས་ཀྱི་ཁ་ཕྱོགས་ཧྲིལ་པོ་བསྒྱུར་མི་ནུས་པ་ཡང་མ་ཡིན་ཏེ།དཔེར་ན།རྗེ་བཙུན་མི་ལས་ཐོག་མར་སྡིག་པ་ཚབས་ཆེན་བསགས་པས།འགྲོ་ས་དམྱལ་བ་ལས་མེད་པ་ལྟ་བུ་ཡིན་ན་ཡང་།རྗེས་སུ་ཁོང་གིས་བློ་ཡུལ་ལས་འདས་པའི་སྙིང་སྟོབས་དང་འགྱུར་མེད་ཀྱི་ཆོད་སེམས་བརྟན་པོས།ཚེ་གཅིག་ལུས་གཅིག་གིས་རྫོགས་པའི་སངས་རྒྱས་ཀྱི་གོ་འཕང་མངོན་དུ་བྱས་པ་ལྟ་བུ་རེད།